Heuning :: ouerskap
Kom ons praat ’n bietjie oor ouerskap - ouerskap wat iets werd is. Seker 'n onderwerp waaroor ons nooit genoeg kan praat nie. En in besonder in vandag se lewe, waar die druk op ons kinders geweldig groot raak. Druk wat van alle kante af kom. Van vriende, omstandighede, kultuur, politiek, ja selfs op geestelike vlak. En dan - seker die ergste - hierdie ongelooflike druk van die ouers af. Doen ons as ouers dit dalk juis oor hierdie onvergenoegde gevoel wat ons oor onsself het?
Ek wil vir jou net so enkele verse lees oor Job - en hoe hy met sy kinders omgegaan het.
Job 1 : 1 - 5
1 In die land Us was daar 'n man met die naam Job. Hy was vroom en opreg en het God gedien en die kwaad vermy.
5 Ná so 'n reeks partytjies het Job dan sy seuns en dogters beveel om hulle vir die bring van offers te reinig, en vroeg die môre het hy vir hulle almal 'n brandoffer gebring, want, het Job gesê: miskien het my kinders gesondig en God in hulle gedagtes gevloek. Job het dit elke keer gedoen.
3. Job was 'n baie welgestelde man, maar het tyd gemaak vir sy kinders.
Hoe vorder óns as ouers? Wat laat ons na in ons kinders? As iemand sou sê jou kind is nes sy pa, sal dit vir jou 'n kompliment wees of nie?
Spr 17 : 6 "Kleinkinders is vir oumense 'n trots; vaders is vir hulle seuns 'n sieraad" Volgens die HAT is 'n sieraad: "Voorwerp van edel metaal; 'n verfraaiing; iemand wat uitblink; iets eervol." Ja jitte, iemand wat uitblink - deesdae is die enigste blink wat ons kinders sien, die feit dat ons skitter in ons afwesigheid. Die gemiddelde kind, het net 10% van 'n pa. Want die werk het 90%.
Spr 20 : 7 "Wie reg doen, en eerlik lewe, met sy kinders gaan dit goed." Wat sien ons kinders by ons? Hoor hulle hoe jy 'n 'deal' gekook het? Of suggestiewe taal uit jou mond uit? Of dalk so 'n dubbele standaard. Nou só en by die kerk só?
Spr 29 : 17 "Gee jou seun 'n goeie opvoeding en jy sal gerus wees oor hom, hy sal jou baie vreugde verskaf." Nou vra ek jou in die lig van hierdie teks: kan jy jou Maltees oor e-pos leer om deur 'n hoepel te spring? Of 'n papegaai 'n deuntjie leer fluit per SMS? Net so min kan jy jou kind 'n opvoeding gee as jy nooit daar is nie. Dan leer hy die waardestelsel van die dagmoeder, onderwyseres, bediende, en dan uiteindelik van sy vriende. Al gehoor van kwaliteit tyd? Glo jy daaraan?
Hoe is 'n steak in die restourant, perfek gaar gemaak, gegeur, supersag, rypgemaak, volmaak voorberei - en dis so groot soos 'n vuurhoutjieboksie? Dis wat ons doen met ons kinders as ons hulle kwansuis kwaliteit-tyd gee. Hulle word ouerloos groot, en hulle is nie eens weeskinders nie. Baie van ons probeer om ons kinders te “koop” met te veel geld - dan het hulle darem iets van ons lang ure by die werk – skrikwekkend, nè!
1 Kor 13 - vir pa's.
"Al sou ek die mooiste huis in die buurt hê en met die duurste BMW ry, maar my vrou en kinders geniet nie die weelde van my teenwoordigheid nie, dan is ek so waardeloos soos 'n bankkrediet met 'n nulbalans.
'n Pa wat sy kinders liefhet, hou nie boek van hulle foute en peper hulle nie met verwyte nie.
Maar die waardevolste hiervan is onvoorwaardelike liefde!"
Sjoe, is hierdie nie so waar nie. Hoe kan ons kinders heel agter staan teenoor alles anders? Dis eers wanneer ouers 'n kind aan die dood afstaan, dat hulle besef wat die kind beteken het. 'n Pa sê eendag dat hy so wens sy kind se kamer is deurmekaar, en sy huiswerk en skool punte nie heel bo in die klas nie, en die kind is tog net so 'n bietjie rebels. Maar nou is die kind dood, en al sy lang ure by die werk het gemaak dat hy sy kind se lewe gemis het.
Bid vir jou kind, maar moenie bid vir dinge wat jy self moet doen nie. Dis sinneloos. DOEN wat jy moet doen!